L’AV Mestre Lope de Burjassot celebra la seua festa anual
2025-07-24

L’AV Mestre Lope de Burjassot té una cita molt important aquest cap de setmana, concretament el dissabte 9 de maig. L’entitat burjassotera celebrarà la seua festa anual en la qual, enguany, comptarà amb la col·laboració de la Policia Local, a través de la seua unitat canina, i de l’Agrupació de Voluntaris de Protecció Civil.

Els actes començaran a les 12 del matí amb l’exhibició que ha preparat la Unitat Canina de la Policia Local de Burjassot (URCO) perquè els veïns del barri, i tots els qui vulguen passar per compartir aquesta estona amb l’associació, coneguen de primera mà la seua labor. A les 12.30 h el torn serà per a l’Agrupació de Voluntaris de Protecció Civil que realitzaran, si escau, una exhibició amb els seus vehicles.

Per recuperar forces i poder passar una estona de xerrada i de germanor, a les 14.30 h se servirà el dinar, un gustós plat d’arròs amb fesols i naps per a tots els socis. Com a colofó al dia festiu, a les 18 h hi haurà repartiment d’orxata per a tots els presents en el barri.

Totes les activitats es duran a terme en el carrer José Carsí, a l’altura de l’Escola d’Adults.